**Suomen Traumatologiyhdistys ry (STY)**

**Vuosikertomus 2019**

1.9.2018 – 31.8.2019

Suomen Traumatologiyhdistyksen perustava kokous pidettiin 29.8.1997 Helsingin Pörssiklubilla. Perustajajäseninä paikalla olivat Eero Hirvensalo, Seppo Honkonen, Pentti Kallio, Jan Lindahl, Erkki Tukiainen ja Kimmo Vihtonen. Kokouksen ajatuksena oli luoda uusi, traumatologian osaamista painottava erikoisalayhdistys. Yhdistyksen tarkoitukseksi päätettiin kirurgisen traumatologian erityisosaamisen edistäminen kirurgian eri osa-alueilla sekä yhdistää tällä alalla työskenteleviä erikoislääkäreitä. Monien vaiheiden jälkeen 6.9.2000 yhdistys merkittiin Patentti -ja rekisterihallituksen rekisteriin. Sääntöihin tuli kirjatuksi, että kansainvälisissä yhteyksissä yhdistys voi käyttää englanninkielistä nimeä Finnish Trauma Association.

**Toimintakausi 1.9.2018 – 31.8.2019**

Yhdistyksen 21. toimintakaudella jatkettiin aiempaa aktiivista linjaa. Koulutustoiminta on edelleen yhdistyksen keskeistä toimintaa. ETC (European Trauma Course) -kurssit järjestettiin viime vuoden tapaan Vierumäellä, Kuopiossa ja Riihimäellä, ja nyt ensimmäistä kertaa myös Rovaniemellä. DSTC (Definitive Surgical Trauma Care) -kurssi järjestettiin sekä Kuopiossa että Ateenassa. Valtakunnalliset Traumapäivät pidettiin syksyllä 2018 Jyväskylässä, ja viime vuonna tauolla ollut Traumamaster -kurssi järjestettiin kesällä 2019. Lisäksi yhdistys oli mukana toimijana AO-kurssilla Haikossa, sekä Suomen Kirurgiyhdistyksen järjestämillä Operatiivisilla päivillä. Edellisellä toimintakaudella järjestetty ASSET-kurssi saa jatkoa 10.10.2019, kun se järjestetään Tampereella toista kertaa, eli tällä toimintakaudella ASSET-kurssia ei järjestetty.

Toimintakaudella päivitettiin yhdistyksen internetsivut, ja sivujen ulkoasun muokkaus ja päivitys siirtyi hallituksen sihteerin vastuulle. Sosiaalisen median rintamalla facebook -sivuja päivitettiin ja varapuheenjohtaja otti vastuun päivityksistä, ja twitter-tili päätettiin lopettaa. Hallitukselle muodostettiin myös oma whatsupp-ryhmä parempaa ja tehokkaampaa kommunikaatiota varten.

STY:n kasvavan kurssitarjonnan myötä rahastonhoitajan työmäärä kurssien tulojen ja menojen hoidossa on kasvanut kestämättömäksi, ja toimintakaudella päädyttiin pyytämään Anna Palosta konseptikursseista (ETC, DSTC, ASSET) vastaavaksi palkalliseksi kurssikoordinaattoriksi, ja perustamaan erillinen tili kurssien rahaliikennettä varten. Rahastonhoitajalla on edelleen oikeudet molempiin tileihin, mutta työmäärä jakautuu jatkossa paremmin.

Yhdistys kokoontui toimintakauden aikana neljä kertaa [27.9.18, 15.11.18 (vuosikokous ja hallituksen järjestäytymiskokous), 24.1.19 ja 11.6.19]. Lisäksi hallitus järjesti sähköpostikokouksen 18.12.18 ja ensimmäisen skype-kokouksensa 6.5.19. Koulutustoiminnan lisäksi merkittäviä hankintoja tai muita taloudellisia sitoumuksia ei tehty.

**Jäsenistön muutokset ja myönnetyt apurahat**

Kuluneen toimintakauden aikana yhdistyksestä erosi kolme henkilöä ja liittyi 19, eli jäsenmäärä lisääntyi 16 jäsenellä kuluneen toimintakauden aikana, ja sen lopussa kokonaisjäsenmäärä oli 166 jäsentä. Jäsenhakemuksia tuli huomattavasti viime vuotta enemmän, ja STY kasvattaa tasaisesti suosiotaan useilla eri erikoisaloilla sekä erikoistuvien että erikoislääkäreiden keskuudessa.

Yhdistys myönsi toimintakaudella kolme matka-apurahaa seuraavasti:

1. Erikoistuva lääkäri Ellinoora Aro (HUS): 2500 euron matka-apuraha kolmen kuukauden klinikkavierailua varten Etelä-Afrikassa Chris Hani Baragwanath Academic Hospitalin traumakeskuksessa. Klinikkavierailujakso 1.7.–30.9.2018.
2. Ortopedian ja traumatologian erikoislääkäri Bakir Sumrein (TAYS): 2000 euron matka-apuraha olkaluun yläosien murtumien hoitoon keskittyvässä klinikkavierailussa Tanskaan Viborgin ja Aarhusin klinikoihin maalis-toukokuussa 2019.
3. Gastrokirurgian erikoislääkäri Elina Lietzén (TYKS): 1500 euron matka-apuraha yhden kuukauden klinikkavierailua varten Etelä-Afrikassa Chris Hani Baragwanath Academic Hospitalin traumakeskuksessa tammikuussa 2019.

Apurahat maksetaan suoritetun harjoittelun tai koulutuksen jälkeen alkuperäisiä kuitteja ja matkakertomusta vastaan. Toimintakauden aikana maksetut apurahat ks. Taloudellinen toiminta -osuus.

**Vuosikokous 15.11.2018**

Vuosikokous järjestettiin Scandic Parkissa Helsingissä 15.11.2018. Hallituksen jäseniksi valittiin (ja samana päivänä hallituksen järjestäytymiskokouksessa päätettiin toimista) seuraavat henkilöt: Kari Isotalo (puheenjohtaja), Ville Vänni (varapuheenjohtaja), Anna Kerola (sihteeri), Simo Miettinen (rahastonhoitaja), Erno Lehtonen-Smeds, Elina Lietzén, Tuomo Pyhältö, Lauri Halonen, Sami Nurmi ja Tero Kortekangas. Yhdistyksen toiminnantarkastajaksi valittiin Eero Hirvensalo, varatoiminnantarkastajaksi Petri Venesmaa, tilintarkastajaksi Eija Selenius ja varatilintarkastajaksi Tuokko Tilintarkastus Oy. Vuosikokouksessa todettiin, että yhtiön talous on hyvällä mallilla, ja sovittiin tulevan kauden kursseista: neljä ETC-kurssia, kaksi DSTC-kurssia, ASSET –kurssi, Traumapäivät sekä Traumamaster. Vuosikokouksessa annettiin myös mandaatti STY:n hallitukselle koulutussäätiön perustamisesta seuraavan toimintakauden aikana, jos hallitus siihen jatkossa päätyy. Koulutussäätiön ajatuksena olisi ohjata yhdistyksen konseptikurssien (ETC, DSTC, ASSET) rahaliikenne säätiön rahastonhoitajalle, joka toimisi myös kurssien talousvastaavana yhtenäistäen kurssien toimintaa, ja helpottaen näin yhdistyksen rahastonhoitajan kasvanutta työtaakkaa. Kuluvan toimintakauden aikana koulutussäätiötä ei kuitenkaan päädytty perustamaan, vaan sen sijaan perustettiin erillinen tili ja konseptikursseille oma kurssikoordinaattori (ks. edellä Toimintakausi).

**Koulutustoiminta**

**XIV Valtakunnalliset Traumapäivät 26.–28.9.2018, Jyväskylä**

XV valtakunnalliset traumapäivät järjestettiin Jyväskylän Paviljongissa yhteistyössä STRHY:n kanssa. XV traumapäivät keskittyivät arkipäiväisten keskussairaala trauma ongelmien hoitoon ja diagnostiikkaan. Keskiviikkona perinteiset yhteiset luennot STRHY:n kanssa käsittelivät avo- ja monimurtumien hoitoa ja hoitostrategioita kentältä-kotiin periaattella. Iltapäivällä käytiin läpi akuutteja kallovammja ja näiden käypähoito- suositusta. Torstaina ja perjantaina käsiteltiin tavallisimpien murtumien ja vammojen hoitoa eri hoitostrategioilla. Luennoitsijoita oli kutsuttu jokaisesta yliopisto- ja monesta keskussairaala piiristä.

Seuraavat kurssipaikkakunnat sovittiin seuraavasti: Oulu 2019, Joensuu 2020 ja Tampere 2021. Paikat vuorottelevat yliopistopaikkakuntien ja aktiivisten keskussairaaloiden välillä.

**XV-XVIII European Trauma Course (ETC) 12.-14.9.2018 Rovaniemellä, 28.-30.11.2018 Kuopiossa, 20.-22.3.2019 Riihimäellä ja 5.-7.6.2019 Vierumäellä**

Aiemman toimintakauden tapaan ETC -kurssi järjestettiin kolme kertaa: syksyllä Kuopiossa ja keväällä Vierumäellä sekä aiemman vuoden tapaan Sotilaslääketieteen keskuksessa Riihimäellä, yhteistyössä Puolustusvoimien kanssa ja kurssilaisina lääkintä-RUK:ilaisia sekä kantahenkilökuntaa. Kurssi järjestettiin syyskuussa ensimmäistä kertaa Rovaniemellä. Kaikista kursseista tuli jälleen erinomaista palautetta. ETC-kurssien hintaa nostettiin toimintakauden aikana kattamaan lisääntyneitä kustannuksia. Jatkossa suunnitellaan Riihimäen kurssin sijaan järjestettävän toinen kurssi Vierumäellä, eli kurssien vuosittainen lukumäärä pysyy toistaiseksi samana.

**Definitive Surgical Trauma Care + Definitive Anaesthetic Trauma Care (DSTC + DATC) -kurssi, 12.-14.12.2018 Kuopiossa ja 15.–17.5.2019 Ateenassa**

Valtakunnallisen koe-eläinkeskuksen saneerauksen valmistuttua DSATC-kurssi pääsi palaamaan Suomen maaperälle joulukuussa 2018. DSATC järjestettiin Kuopiossa 12.-14.12.2018, ja kurssille osallistui 12 kirurgia ja 3 anestesialääkäriä eri puolilta Suomea. Kouluttajakunta oli kurssin hengen mukaisesti kansainvälistä ja Kuopion uudistetut tilat palvelivat traumatologista kouluttamista hyvin. Kurssin johtajana toimi traumakirurgi, professori ja STY:n kunniajäsen Elias Degiannis Etelä-Afrikasta. Muut kouluttajat olivat Euroopasta, painottuen Pohjois-Eurooppaan, ja suomalaisten kouluttajien osuus kurssilla on edelleen kasvamassa myös anestesiakouluttajien osalta. Toimikauden toinen DSATC-kurssi järjestettiin aiemmilta vuosilta tutussa Ateenan Elpen-laboratoriossa yhteistyössä Hellenic Society of Trauma and Emergency Surgeryn kanssa. Kurssille osallistui 18 kirurgia ja 6 anestesialääkäriä. Kurssin osallistujista kolme oli Kreikasta ja loput Suomesta. Kurssin johtajana toimi kreikkalainen traumakirurgi Pantelis Vasiliu. Kurssin järjestäminen Ateenassa ylläpitää hyvää yhteiseurooppalaista koulutusyhteistyötä ja suhteita muihin traumakirurgisiin yhdistyksiin. Aiempaan tapaan kurssin aikataulu oli hyvin intensiivinen ja kestoltaan 2,5 päivää. Molemmat kurssit olivat loppuunmyytyjä ja menestyksellisiä niin taloudellisesti kuin kurssipalautteenkin osalta. Seuraava kurssi järjestetään Kuopiossa joulukuussa 2019, mutta kansainvälinen yhteistyö muiden traumayhdistysten kanssa jatkuu tulevaisuudessakin.

**XXII AO Trauma murtumahoidon kurssi kirurgeille, 8.–10.5.2019 Haikon Kartano, Porvoo**

STY:n puolesta AO:n järjestämällä murtumahoidon kurssilla oli kouluttamassa Iikka Lantto. Kurssi toimi aiemman opetuskaavan mukaan, ja osallistujat olivat kirurgin uransa alkuvaiheessa olevia kollegoita. Kurssin tarkoituksena on antaa hyvät perustiedot ja käytännön harjoitteita tavallisimpien murtumien hoidosta, ja kurssista tuli jälleen hyvää palautetta.

**X Traumamaster -kurssi, 11.-12.6.2019 Vierumäki**

Toimintakauden aikana Traumamaster –kurssi järjestettiin parin välivuoden jälkeen Vierumäellä. Entiseen tapaan kutsutut osallistujat olivat traumapotilaiden hoitoon erikoistuneita kirurgeja useista sairaanhoitopiireistä eri puolelta Suomea: HYKS:stä viisi, TYKS:stä kaksi, TAYS:sta kolme, OYS:sta kaksi, Pohjois-Karjalan keskussairaalasta kaksi, Vaasan keskussairaalasta yksi ja Kanta-Hämeen keskussairaalasta yksi. Aiemmista kursseista poiketen kaksipäiväinen kurssi ei sisältänyt perinteisiä luentoja, vaan sen sijaan neljässä eri aihepiirin sessiossa käsiteltiin potilastapauksia, ja jokainen osallistuja esitti yhden tai useamman potilastapauksen, jonka jälkeen niistä keskusteltiin porukalla. Sessioiden aihepiirit olivat ”Vaikeat ja komplisoituneet ydinnaulaukset ja miten niistä selviittin”, ”Monivammapotilastapaukset”, ”Komplisoituneet rankavammat” ja ”Yläraajavammat”. Tarkoituksena oli yhdessä pohtia potilastapauksia, mikä meni hyvin, mikä huonommin, mitä voisi tehdä toisin eli mitä potilastapauksista voidaan oppia. Jakamalla kokemuksia ja oppeja saatiin viriämään runsaasti keskustelua. Yhtenä Traumamaster –kurssin perustarkoituksena on syventää traumapotilaita hoitavien kirurgien yhteistoimintaa, ja siinä onnistuttiin myös tänä vuonna. Kurssipalaute oli erittäin myönteistä.

**Taloudellinen toiminta**

Toimintavuoden aikana yhdistys keräsi jäsenistöltä vuosikokouksen määräämät jäsenmaksut. Jäsenmaksun suuruus oli 50 euroa. Jäsenmaksuja saatiin tilityksenä 31.08.2019 Suomen Lääkäriliitolta vähennysten jälkeen 5274 euroa. Edellisellä toimintakaudella (2017-2018) jäsenmaksutuotot olivat 5620 euroa 31.08.2018 ja lisäyksiä tuli vielä 31.01.2019 150 euroa sekä 18.02.2019 500 euroa eli yhteensä jäsenmaksutuotot olivat edellisellä toimintakaudella 6270 euroa. Toimintakaudella (2016-2017) jäsenmaksutuotot olivat 6164 euroa. Yhdistys kuuluu European Society for Trauma & Emergency Surgery järjestöön ja sen vuosittainen jäsenmaksu määräytyy yhdistyksen jäsenmäärän mukaan (6 euroa per jäsen/vuosi).

Veroviranomainen on poistanut yhdistyksen yleishyödyllisen aseman tilikaudella 2007 ja yhdistystä on pidetty muun kuin yleishyödyllisenä yhdistyksenä 01.10.2006 alkaen. Tämän vuoksi yhdistys on liittynyt vuonna 2008 ennakkoperintärekisteriin ja on ollut arvonlisäverovelvollinen 01.10.2008 alkaen. Viime ja kuluneen toimintakauden aikana yhdistyksen hallitus on selvittänyt mahdollisuuksia hakea muutosta arvonlisäverovelvollisuuteen sekä muutosta yhdistyksen yleishyödyllisyyteen KPMG lakiasiaintoimiston kanssa. Yhdistyksen hallitus sai KPMG:lta selvityksen asiasta syksyllä 2018 ja päätti kokouksessa 15.11.2018 saadun selvityksen perusteella, että muutosta yleishyödylliseksi yhdistykseksi sekä samalla arvonlisäverovelvollisuuden poistamista ei lähdetä hakemaan.

Kurssitarjonta lisääntyi aiempaan toimintakauteen nähden. Vuoden päätapahtuma Valtakunnalliset Traumapäivät järjestettiin Jyväskylässä ja kurssi teki vahvasti ylijäämäisen tuloksen. ETC-kurssit järjesttiin Vierumäellä, Rovaniemellä ja Kuopiossa sekä yksi ETC-kurssi oli Puolustusvoimien kanssa yhteistyössä. Yhdistyksen hallitus kiinnitti huomiota jo viime toimintakauden aikana kurssien budjetointiin, jossa osoittautui olevan puutteita. Kurssien tavoitteena on olla voittoa tavoittelemattomia, mutta kurssien ei myöskään tule tuottaa tappiota yhdistykselle. Nyt ETC Vierumäki, ETC Rovaniemi ja ETC Kuopio kurssit tuottivat yhteensä -15 457 euroa tappiota ilman alv-vähennyksiä, joiden jälkeen tappion osuus jäänee muutamia tuhansia euroja pienemmäksi. Puolustusvoiminen ETC-kurssista ei tullut taloudellisia vaikutuksia. Yhdistyksen hallitus puuttui asiaan järjestäytymiskokouksessa edellisen toimintakauden tilinpäätöksen perusteella 15.11.2018 sekä myöhemmin 24.01.2019 kokouksessa. Tähän 01/2019 kokoukseen oli saatu ETC-kurssien järjestäjiltä selvitykset kurssien taloudellisesta toiminnasta ja kurssien budjetoinnista. Syinä alibudjetoinnilla olivat seuraavat asiat, eli kurssien kulurakenne oli muutaman vuoden aikana noussut ja osallistumismaksut olivat jääneet jälkeen tästä kehityksestä. Lisäksi budjetoinnissa ei oltu otettu huomioon yhdistyksen arvonlisäverovelvollisuutta, vaan tulopuolen budjetointi oli tehty ilman alv-osuuden (24%) huomioimista. Selvityksen perusteella tulevien ETC-kurssien osallistumismaksuihin pyydettiin tekemään alv-osuuden lisäys ja kulurakenteeseen tarvittaessa muutoksia. Toimintakauden aikaiset kurssit oli jo ehditty pitää ETC Rovaniemen ja ETC Kuopion osalta eikä myöskään ETC Vierumäen kurssin hintoja voitu enää nostaa, koska ilmoittautuminen kursseille oli jo tapahtunut syksyllä 2018, joten kuluvan toimintakauden ETC-kurssit jäivät tappiollisiksi (-15 457 euroa). Muutokset budjetoinnissa tulevat näkymään jatkossa seuravan toimintakauden aikana, jolloin ETC-kursseilla pyritään niukkaan positiiviseen tulokseen, jolla edellisten kurssien tappiota voidaan korjata. DSTC+DATC-kurssit järjestettiin Kuopiossa sekä Kreikassa. Edellisellä toimintakaudella nämä kurssit tuottivat yhteensä tappiota -985 euroa, kuluneella toimintakaudella niiden tulos oli yhteensä +5277 euroa voitollinen. ASSET-kurssi järjestetään yhteistyössä Suomen Yleiskirurgiyhdistys ry:n kanssa 10.10.2019 eli seuraavan toimintakauden aikana, mutta kurssimaksuja on osin tullut tilille ilmoittautumisen alettua jo tällä toimintakaudella. Budjetti selviää seuraavalla toimintakaudella. Lisäksi yhdistys oli mukana Ortopedian ja traumatologian päivillä, joista tuli tuottoa +1900 euroa. Operatiivisilta päiviltä tuli tuottoa Verisuonikirurgi yhdistyksen kanssa järjestetystä sessiosta 704 euroa. Traumamaster-kurssi oli tauolla viime toimintakaudella ja järjestettiin nyt uudelleen Vierumäellä, kurssin tulos oli tappiollinen -1200 euroa. Kaikki kurssit olivat suosittuja ja myytiin nopeasti täyteen hintojen ylöspäin tarkistuksesta huolimatta.

Yhdistyksen toimintakauden tilinpäätös oli -8496,67 euroa alijäämäinen. Edellisen toimintakauden tilinpäätös oli 6429,51 euroa ylijäämäinen. Yhdistyksen tilinpäätös ajanjaksolta 1.9.2018 – 31.8.2019 liitetään vuosikokouksen pöytäkirjan liitteeksi. Yhdistyksen koulutuskurssien toiminnanalan tuotto on kasvanut siten että toimintakaudella 01.09.2015 – 31.08.2016 se oli 105 562,73 euroa, 01.09.2016 – 31.08.2017 se oli 135 043,43 euroa, 01.09.2017 – 31.08.2018 se oli 154 995,27 euroa ja 1.9.2018 – 31.8.2019 se oli 154 054,82 euroa. Kasvua on johtunut aiempina toimintakausina lisääntyneestä koulutuskurssitarjonnasta, mutta tänä toimintakautena kasvu ei ollut viime toimintakauteen nähden. Toiminnanalan tuottojäämä oli toimintakaudella 01.09.2015 – 31.08.2016 2 964,06 euroa, 01.09.2016 – 31.08.2017 se oli 10 736,25 euroa, 01.09.2017 – 31.08.2018 se oli -1 691,75 euroa ja 1.9.2018 – 31.8.2019 se oli -14 961,73 euroa. Toiminnanalan tuottojäämään vuosittain vaikuttaa keskeisesti Traumapäivien tuotot ja kulut, jotka kattavat suuren osan koko toimintakauden tuloksesta. Viime toimintakaudella Traumapäivien tuotto ei kuitenkaan kattanut muista kursseista sekä muusta toiminnasta tulleita kuluja, joten kokonaisuudessaan tilikausi jäi alijäämäiseksi. Lisäksi Jyväskylän Traumapäivien tulosta pienensi epäselvyydet kurssintuottojen jaossa Suomen Traumahoitajayhdistyksen kanssa. Seuraavalle toimintakaudelle traumatologian kurssien budjetointiin tehdyt muutokset sekä Oulun taloudellisesti onnistuneet Traumapäivät tulevat arvion mukaan kääntämään tuloksen ylijäämäiseksi.

Apurahoja myönnettiin toimintakaudelle kolme kappaletta ja maksettiin kaksi kappaletta (yhteensä 4000 euroa). Yhdistyksen hallitus on linjannut, että apurahoja jaetaan kullakin toimintakaudella suorassa suhteessa edellisen päättyneen toimintakauden vahvistetun tilinpäätöksen tuottoon/tappioon.

Edellä kuvattua koulutustoimintaa lukuun ottamatta toimintakauden aikana ei tehty merkittäviä hankintoja tai muita taloudellisia sitoumuksia. Yhdistykselle avattiin uusi pankkitili Nordea pankkiin lisääntyneen koulutustoiminnan vuoksi ja jatkossa on tarkoitus jakaa yhdistyksen taloudenhoitoa siten, että kurssitoiminnan taloutta hoitaa yhdistyksen rahastonhoitajan lisäksi myös traumatologian kurssien taloudenhoitaja.

**Jäsenistö ja organisaatio**

Yhdistyksellä oli toimintakauden lopussa 166 jäsentä. Hallitukseen kuuluivat puheenjohtaja Kari Isotalo (TYKS), varapuheenjohtaja Ville Vänni (PKKS), sihteeri Anna Kerola (HUS), rahastonhoitaja Simo Mettinen (KYS), Erno Lehtonen-Smeds (VSHP), Tuomo Pyhältö (HUS), Elina Lietzén (TYKS), Lauri Halonen (HUS), Tero Kortekangas (OYS) ja Sami Nurmi (TAYS).

Vakuudeksi

Helsingissä 15.10.2019

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Kari Isotalo Anna Kerola

yhdistyksen puheenjohtaja yhdistyksen sihteeri